Kesän katsannossa
Kaikki luonto kaunistettu
 On taas ihanuudella,
 Mäet, laksot valmistettu
 Loistavalla pu’ulla.

 Aamuisella aamukaste
 Kultahelmin kiiltelee,
 Taivahalla päiväpaiste
 Lämpimästi loistelee.

 Pilvet tuovat pisaroita,
 Jotka maamme virvoittaa.
 Tällä lailla luonnon Herra
 Luonnon kaiken kaunistaa.

 Puut ja ruohot riemuisesti
 Lehtiänsä levittää,
 Niityt nuoret viheriäistä
 Pukuansa pujettaa.

 Virrat suuret viriästi
 Kiiruhtavat juoksussaan,
 Kaikki kauniit kukkatarhat
 Ovat tuolla tuoksussaan.

 Kaikki kalat järvilöissä
 Rannikoille rientävät,
 Jossa sitten parvissansa
 Paritusten kiertävät.

 Lintuparvet lehdikoissa
 Riemun häitä viettävät,
 Ilomielin, tuhat kielin
 Kilvan Herraa kiittävät.

 Niit’ on vielä tuhansia,
 Joita maassa matelee,
 Kaikki luonnon kauneutta
 Ihaellen katselee.

 Ihaellen ihmisjärjen
 Täytyy kanssa katsella,
 Jos vaan tahtoo tarkemmasti
 Herran töitä tutkia.

O[ptatus]. L[yytinen].

Lähde: Suomalaisen Virallisen Lehden Lisälehti 12.2.1867.

Optatus Lyytinen
Runot
Suomalainen Virallinen Lehti
1867